ANC plaas omstrede burgemeester op verlofBitsa Lenkopane, burgemeester van die Kagisano Molopo-munisipaliteit in Noordwes. Foto: Facebook Bitsa Lenkopane, burgemeester van die Kagisano Molopo-munisipaliteit in Noordwes, is deur haar party, die ANC, op verpligte verlof geplaas. Gerald Modise, woordvoerder van die ANC in Noordwes, het Maandagaand in ŉ verklaring gesê die party se provinsiale uitvoerende komitee het besluit Lenkopane moet op verlof geplaas word “todat die situasie weer normaal is”. Lenkopane (42) is reeds deur haar raad geskors omdat sy na bewering nie raadsvergaderings bywoon nie. Lenkopane, wat ook die provinsiale adjunksekretaris van die ANC Vroueliga in die provinsie is, is die afgelope naweek tot streeksvoorsitter van die party in die Dr. Ruth Segomotsi Mompati-distriksmunisipaliteit verkies. Sy is in Maart vanjaar skuldig bevind aan aanranding in die Ganyesa-landdroshof nadat sy ŉ EFF-raadslid, Boipelo Bareng, aangerand het. Sy is ses maande tronkstraf of ŉ boete van R5 000 opgelê en die vonnis is in geheel vir drie jaar opgeskort op voorwaarde dat sy nie weer aan dieselfde oortreding skuldig bevind word nie.